runetrust/blame-folketinget-dk huggingface dataset:
Lone Møller (S), 2002-10-31:
Vi skal åbenbart bekræfte hinanden her, men kan hr. Hans Andersen så ikke bekræfte, at årsagen til, at Socialdemokratiet ønsker at flytte de patienter, som i dag bliver behandlet på det mere eller mindre halvprivate eksperiment Hørsholm Sygehus, til amtets egne sygehuse, er, at det koster Frederiksborg Amt det hvide ud af øjnene at finansiere det mere eller mindre private foretagende, som hedder Hørsholm Sygehus, fordi det var et flagskib, de borgerlige skulle have gennemført, frem for at betale mindre for at få behandlet borgerne på amtets egne sygehuse?
Karen Jespersen (V), 1999-04-23:
Det må være sådan, at man laver økonomiske aftaler med kommunerne i kraft af det udvidede totalbalanceprincip, også kaldet DUT, hvor det aftales, hvad kommunerne skal have for at løse den opgave, de er pålagt ved lov, og der i øvrigt kan laves en regulering en gang om året, når der er økonomiske forhandlinger med regeringen.
Mikkel Dencker (DF), 2007-09-11:
Så synes jeg faktisk, det er mærkeligt, at jeg skal stå her og høre på bebrejdelser fra hr. Vernersen for, at vi i Dansk Folkeparti - og også i regeringen - overholder et løfte, som hr. Vernersens partifælle hr. Mogens Lykketoft, den daværende finansminister, afgav for 14 år siden.
Knud Erik Hansen (SF), 2001-10-24:
Jeg synes, Dansk Folkeparti skal gå op og sige »beklager, jeg mente ikke indvandrere, men jeg mente flygtninge«, for det var jo det, der var problemet. Man kører et ordspil, som lægger op til et generelt fremmedhad, og så har man - måske ganske bevidst - sjusket med sit ordforråd.
Morten Homann (SF), 2006-01-25:
Det er meget tankevækkende, at virksomhederne oplever det her som en ekstra byrde, at samtlige offentlige myndigheder ud over skattemyndighederne oplever det her som noget, der ikke giver nævneværdige lettelser, men at lige netop skattemyndighederne, som jo er dem, som skal lave arbejdet omkring det her, kommer til at spare en del penge.
Per Stig Møller (KF), 2004-11-10:
Som udenrigsminister skal jeg se på, hvem der har ret til at få visum ude på stederne, og så er det altså politiets vurdering i lufthavnen, der gælder, som vi så det i sagen med de ni kinesere – som der er debat om – der havde fået visum, og som blev stoppet i lufthavnen.
Lone Dybkjær (RV), 2007-04-25:
Derfor er jeg enig med, tror jeg, Dansk Folkeparti i, at straffene skal være høje, simpelt hen for at signalere, at børn er rigtige mennesker og lige så meget værd og derfor skal behandles sådan i forhold til strafudmåling, og der har man selv nævnt voldtægt, og det er jeg så gået ind på.
Vibeke Peschardt (RV), 2001-01-11:
Eller sagt på en anden måde: Er Elsparefonden en cigarkasse, der ikke må røres i de årlige finanslovøvelser? Til det første spørgsmål er der at sige, at elselskaberne efter vores opfattelse udfolder store anstrengelser for at oplyse deres kunder om virksomheden af miljøtiltag, om priser og besparelsesmuligheder, omlægninger fra el osv., altså de anstrengelser, elselskaberne ifølge loven, altså elspareloven, er forpligtet til dels at udføre som offentlige serviceopgaver, dels selv mener sig forpligtet til at oplyse deres kunder om.
Poul Nyrup Rasmussen (S), 2000-03-14:
Der er foretaget en meget nøje gennemgang af samtaler, af forløbet af Holocaustkonferencen i Stockholm, af senere mere eller mindre tilfældige kontakter i Davos, af forskellige tidspunkter for efterfølgende kontakter og samtaler, af oplysninger om andre landes håndteringer af sagen og kontakter fra Finland til Sverige til andre lande, og det har ikke afdækket, at det skulle forholde sig anderledes, end jeg har givet udtryk for. Jeg tror, hr. Keld Albrechtsen brugte ordene: »Der er ikke fugls føde på den pind«, eller hvordan det nu var, ordene faldt, og det er jeg selvfølgelig tilfreds med og glad for.
Kristian Jensen (V), 2002-11-27:
I den forbindelse er det vigtigt for Venstre at slå fast, at regeringen jo ikke forhandler med hvert enkelt amt, men med amterne samlet i Amtsrådsforeningen, og at aftalen om det kommende års udvikling ikke er indgået med hvert enkelt amt, men med amterne samlet i Amtsrådsforeningen.
Charlotte Antonsen (V), 2004-03-30:
I Venstre er vi glade for, at der igen er kommet gang i debatten om EU's fremtid, og det er der jo på baggrund af det, der skete på topmødet i sidste uge, nemlig at forhandlingerne om en ny forfatningstraktat er blevet genoptaget, og målet for det irske formandskab er nu, at de skal være tilendebragt senest den 17.-18. juni i år.
Peter Skaarup (DF), 2009-05-07:
Og vi er så glade for den hjælpende hånd, at vi har fået blod på tanden, som hr. Morten Østergaard også kan høre, så vi på en række andre områder, hvor der også behov for at sikre, at domstolene følger op på, at det, vi vedtager i Folketinget - nok ikke med hr. Morten Østergaards stemme, men det som andre måske måtte vedtage i Folketinget - rent faktisk bliver gennemført.
Rasmus Prehn (S), 2008-05-29:
Sagen er jo, at vi kan forestille os en situation, hvor en gruppe forældre glade venter på, at deres barn skal starte i skole efter sommerferien - de har været henne på skolen og har set, at der skal være et spændende og fleksibelt læringsniveau, de har set tegningerne - og så bliver de kaldt op på skolen nogle uger efter og får at vide, at regeringen har indført noget, den kalder anlægsloft, hvilket betyder, at det her spændende nybyggeri ikke bliver til noget, så deres barn skal stadig væk gå i skole i lokaler, hvor der er huller i væggene, hvor der er dårligt indeklima, og hvor der ikke er de her spændende nye muligheder.
Helge Adam Møller (KF), 2003-05-21:
Jeg ville syntes, det var sørgeligt, hvis mennesker ikke kunne komme på hospital og ikke få mad osv., fordi man beslaglagde tusindvis og atter tusindvis af soldater til at lede efter en irakisk hærchef, som jeg er ret sikker på for ikke at sige meget sikker på nok skal blive stillet for en dommer en dag.
Nick Hækkerup (S), 2021-02-09:
Med hensyn til det andet skal jeg jo ikke kommentere den konkrete sag, men jeg vil bare sige, at det er regeringens opfattelse, at udlændinge skal udvises efter udlændingelovgivningens § 22-24, medmindre det med sikkerhed er i strid med Danmarks internationale eller EU-retlige forpligtelser, som i øvrigt også er internationale.
Pia Gjellerup (S), 1999-03-17:
Vi er fra regeringens side parat til at tage drøftelser med de berørte områder og har været glade for den henvendelse, der også er kommet fra Kommunernes Landsforening om at være med til at se på, hvilke initiativer der med rimelighed kan tages inden for de rammer, der er gældende i forhold til, hvad der må støttes, hvad der må tages af specifikke, eventuelt statsstøttede initiativer.
Tove Videbæk (KRF), 2003-01-31:
Men i Kristeligt Folkeparti mener vi i hvert fald helt klart, at både virksomheder, som indgår aftaler med Kristelig Arbejdsgiverforening, og lønmodtagere, som er medlemmer af Kristelige Fagforening, er velorganiserede og inde i det system, vi taler om her.
Zenia Stampe (RV), 2012-05-03:
Så må jeg bare konstatere, at der jo i hvert fald hersker en vis uenighed mellem Dansk Folkeparti og Venstre, for vi hørte lige før Venstres ordfører sige på talerstolen, at man ikke var tilhænger af at smide udlændige ud af landet i strid med konventionerne.
Hans Christian Schmidt (V), 2002-05-08:
Med hensyn til dem har jeg svaret alle efter nøjagtig samme linje - måske på nær én, det skal jeg lade være usagt, for jeg kan ikke huske alle de breve, vi skriver under - at vi selvfølgelig kvitterer osv., og så siger vi selvfølgelig også, at vi agter at runde de projekter af.
Majbrit Berlau (EL), 2006-02-08:
Jeg opfatter det egentlig ikke sådan, at SF ønsker at pålægge folkeskolen skylden for den strukturelle forskel mellem kønnene i dagens samfund, men jeg opfatter det heller ikke sådan, at når regeringen siger, at der er for få piger i de naturvidenskabelige fag, pålægger regeringen lærerne i fagene skylden for det.
Per Clausen (EL), 2008-03-11:
Vi forstår godt, at Montenegro af mange grunde ønsker at indgå i et samarbejde med EU, for det indeholder bestemt også nogle positive elementer, men vi synes bare, at det er sørgeligt, at EU-samarbejdet også i forhold til landene på Balkan altid tager udgangspunkt i, at de skal tilpasse sig EU, også de elementer i EU, som vi bestemt ikke er enige i.
Per Stig Møller (KF), 2009-05-06:
Og i forbindelse med det, jeg lige svarede hr. Morten Messerschmidt, vil jeg sige, at forskellen mellem Tyrkiet og andre lande, som blev nævnt før, jo er, at de ikke har fået noget løfte om, at de kan blive medlemmer, hvis de opfylder alle betingelser og kriterier.
Henning Hyllested (EL), 2015-05-06:
Så skriver man videre: det er på nuværende tidspunkt uafklaret, om der også på området for taxitilladelser – jeg går ud fra, at man med taxitilladelser mener almindelig taxikørsel på taxameter – og på området for limousinekørsel findes sådanne kollektive overenskomster, der er indgået af de mest repræsentative arbejdsmarkedsparter i Danmark og bla bla.
Jann Sjursen (KRF), 2001-03-22:
Det er den blandt andet i kraft af manglende lovgivning og opfølgning på nogle af de problemer, der har været i de senere år. Med disse ord vil jeg gerne takke alle ordførere for en god debat og ser også frem til det fortsatte udvalgsarbejde. Vi vil også godt være med til at skrive en beretning om forslagene.
Lennart Damsbo-Andersen (S), 2015-02-17:
Tværtimod vil jeg sige, at jeg tror, vi bliver nødt til hele tiden at være åbne i vores overvejelser, i forhold til hvordan vi bliver bedre til at få klarlagt, helt nøjagtig hvor problemstillingerne er i det psykiske arbejdsmiljø, og også hvad vi skal gøre ved det.
Lene Espersen (KF), 2002-03-18:
Derfor skal vi også sikre, at det i alle sager, hvor der er grund til det, indgår i reaktionsforløbet, at der fastsættes vilkår om f.eks. uddannelse og deltagelse i foreningsliv eller sportsaktiviteter, sådan som vi kender det fra ungdomskontraktordningen, og det er selvsagt ikke ligegyldigt, om den unge så følger de vilkår, der fastsættes.
Preben Bang Henriksen (V), 2018-05-15:
Forslagsstillerne vil med det her forslag sikre, at personer, der idømmes livstidsstraf for drab på to eller flere personer, herunder drab på synligt gravide, skal idømmes livstid for hvert drab og tidligst opnå prøveløsladelse, når der er gået 24 år.
Helle Bonnesen (KF), 2023-04-13:
Og hvis vi nu prøver bare ud fra helt almindelig tommelfingerregning, eller hvad det hedder, at sige, at vi udelukkende kigger på dem, der er 70 år og derover og er enlige, altså dem, som har ekstra brug for hjælp, fordi de er alene, og dem, som ifølge sundhedssystemet bruger sundhedssystemet meget, så er der 400.000 af de personer i Danmark.
Jeppe Kofod (S), 2003-11-07:
Til hr. Per Dalgaard: Det er klart, at det er meget vigtigt, at den bistand, vi giver til det palæstinensiske selvstyre og civilsamfundet i øvrigt, selvfølgelig er som et led i fremme af en demokratisk proces, og at man ikke bruger den til terrorvirksomhed.
Rasmus Prehn (S), 2007-01-24:
Har ministeren gjort sig overvejelser om, hvorvidt det kunne være en mere logisk fremfærd, at et kriterium, altså ud over hvor mange der kører på banestrækningen, også er, om serviceniveauet er kommet så langt ned, så man simpelt hen er nødt til at sætte ind nu for ikke at miste yderligere passagerer?
Connie Hedegaard (KF), 2008-05-27:
Der oplever jeg, at det, fru Anne Grete Holmsgaard beder os om i dag, er, om vi ikke nu - samtidig med at Danmark frem for nogen presser EU til at blive færdig med forhandlingerne om klima- og energipakken, inden vi skal til internationale forhandlinger i Polen - så også lige kunne blive enige om de 30 pct.
Rune Lund (EL), 2019-12-18:
– hvis vi kun havde haft som ambition siden 1950'erne, at væksten i det offentlige forbrug i forhold til sundhedsvæsenet, for at tage det som eksempel, skulle følge det demografiske træk, så havde der i dag været penge nok til, at der var kommet flere borgere, men vi havde jo stadig væk kun haft et sundhedsvæsen på niveau med det, vi kendte fra 1950'erne.
Helge Sander (V), 2002-11-29:
Derudover vil fødslen af klonede dyr, som jo derved skaber genetisk identiske dyr, gøre det nemmere at få sammenlignelige resultater ved udforskning af sygdomme, kunne mindske antallet af forsøgsdyr, kunne give basal viden om misdannelser hos almindelige husdyr og endelig kunne anvendes som sygdomsmodeller for sygdomme hos mennesker, hvilket kan have stor betydning for forskning i og behandling af menneskets sygdomme generelt.
Bertel Haarder (V), 2006-04-04:
Og jeg kan forsikre, at hvis Århus Skrædderskole kommer i samme situation som Alexandra-Skolen med tilsvarende problemer med hensyn til beskæftigelse og relevant beskæftigelse for de færdiguddannede, så vil det naturligvis gå Århus Skrædderskole fuldstændig på samme måde som Alexandra-Skolen.
Christian Wedell-Neergaard (KF), 2007-09-06:
I dag snakker vi jo om finansloven, og vi snakker om, at finansloven er omfattet af skattestoppet, og skattestoppet betyder jo, at vi ikke kan hæve de grønne afgifter, for så skulle vi bryde skattestoppet, og det har vi altså ikke nogen planer om på nuværende tidspunkt.
Per Clausen (EL), 2009-03-10:
Det interessante ville jo være, om hr. Morten Messerschmidt og Dansk Folkeparti kunne drage den konklusion, at det godt kan være, at vi skal beholde forbeholdene, men hvis vi for alvor skal få styr på udviklingen i forhold til Danmarks forhold til EU, handler det om at koncentrere kræfterne om at få sat et forbehold ind i forhold til det indre marked.
Lene Espersen (KF), 2014-01-23:
Vi vil her gerne fra konservativ side fremhæve de udfordringer, skibstrafikken står over for, når de tilgængelige geodata fortsat er mangelfulde, og vi må erkende, at det arktiske område har en sådan fysisk udstrækning, at det er umuligt at have samme beredskab her, som vi kender det fra vores egne småhave.
Louise Frevert (DF), 2007-01-11:
Så jeg tror, at den strategi – hvis man kan kalde det sådan – som er blevet lagt for dagen fra kommunernes side, egentlig slet ikke er så ringe, og jeg synes også godt, at man kan give dem et hint ude i kommunerne om, hvad det er vi rent politisk ønsker herinde, og det synes jeg også vi gør, og jeg synes sandelig også, der er grund til at være bekymret, hvis det går den forkerte vej, det skal jeg heller ikke lægge skjul på, for det er absolut meget, meget vigtigt, at vi holder liv i et biblioteksvæsen, som vi kan være bekendt, og som servicerer borgerne ordentligt.
Martin Lidegaard (RV), 2005-10-12:
Det er naturligvis noget, som vil blive drøftet med Dansk Folkeparti efterfølgende, men det er jo ikke en forhandling, vi skal føre her, og jeg skal vel ikke forhandle det med hr. Martin Lidegaard, eftersom det er hr. Martin Henriksen, som har stillet forslaget – altså medmindre hr. Martin Lidegaard pludselig er blevet talsmand for Dansk Folkeparti, hvilket jeg ikke tror er tilfældet.
Henrik Svane (RV), 1997-12-11:
Jeg troede nemlig, det hørte til liberale og borgerlige dyder at gå ind for barmhjertighed og tilgivelse, men den tro har fået et skud fra boven, fordi de to partier fastholder det, vi har hørt dem sige mange gange før: Hvis du har fået en ubetinget dom af en vis varighed for et eller andet forhold, er der ingen tilgivelse!
Keld Albrechtsen (EL), 2004-11-25:
Jeg synes, det er en belastning for regeringen at slæbe rundt på et samarbejde med et parti, der har den holdning, som Dansk Folkeparti har givet udtryk for, og hvor hr. Langballe kommer med påstanden om, at der ikke kan blive demokrati i et land med en islamisk befolkning osv.
Ellen Trane Nørby (V), 2017-10-27:
Det er jo nogle af de beskrivelser, der også ligesom bliver givet af nogle af de områder, nemlig både at man helt mangler praktiserende læger, men også at man ikke oplever, at man kan have en læge i sin nærhed, fordi almen praksis er lukket for tilgang. Det lovforslag, som vi behandler i dag, og den lægedækningsaftale, som alle partier her i Folketinget indgik tilbage i februar måned, skal jo gøre op med den situation, vi har set udvikle sig over en årrække, hvor lægerne i høj grad har klumpet sig sammen omkring de store byer.
Magnus Heunicke (S), 2005-03-17:
« Jeg vil gerne spørge: Hvad er der sket hos De Konservative, siden man under valgkampen syntes, at det var relevant at gå ud at sige til vælgerne, at man kæmpede for to selskaber, og nu fra Folketingets talerstol, når det er til behandling, pludselig vil have et selskab?
Keld Albrechtsen (EL), 1998-02-03:
Og hvis man vil indgå en sådan associeringsaftale, stiller man så nogle konkrete betingelser, eller forærer man bare det hele væk og blåstempler dermed regimet? Det er sådanne spørgsmål, vi ønsker en seriøs og konkret debat om her i Folketingssalen.
Frank Jensen (S), 1999-05-05:
Jeg glæder mig naturligvis over den anerkendelse, som hr. Søren Søndergaard lægger i sit spørgsmål, af den del af politiet, der hedder Rejseafdelingen under Rigspolitichefembedet; den deler jeg, og jeg har i øvrigt til det samlede politi en meget stor tillid, som også bliver delt af den danske befolkning.
Morten Østergaard (RV), 2002-04-24:
Da Det Radikale Venstres ordfører på området heller ikke kan være til stede, er jeg blevet bedt om at fremføre følgende om beslutningsforslaget på Det Radikale Venstres vegne: Rammeafgørelsen om den europæiske arrestordre er et vigtigt skridt på vejen mod en mere effektiv bekæmpelse af grænseoverskridende kriminalitet og mod mere ensartethed i domfældelser for samme forbrydelser.
Per Kaalund (S), 2006-01-19:
Nu er det jo en kendt sag, at Fremskridtspartiet og senere, da det blev Dansk Folkeparti – de ledende i Dansk Folkeparti kommer i hvert fald fra Fremskridtspartiet – stort set har stemt mod alle internationale opgaver, som Danmark har påtaget sig, og som det danske forsvar har deltaget i, med undtagelse af den her Irakkrig, som man stemte for.
Torsten Gejl (ALT), 2018-02-06:
De har faktisk et ord som empowerment som arbejdsmæssig hovedværdi i deres kommunale administration, altså at man ser borgeren og former støtten og hjælpen efter borgerens behov i stedet for at bruge en one size fits all-løsning, som jeg synes nogle gange virker baseret lidt på kassetænkning, og som jo har bragt os i en forfærdelig knibe.
Søren Søndergaard (EL), 2003-03-27:
Og jeg vil også bede ministeren om at bekræfte, at den store forskel fra i dag og til, når loven træder i kraft, er, at de mennesker, der i dag undlader at deltage i den aktivering, kommunen pålægger dem, får midlertidigt skåret i deres kontanthjælp, hvorimod de mennesker, der sættes på forklædetillægget, får permanent reduceret hjælp.
Inger Støjberg (V), 2006-02-01:
Til hr. Steen Gades kommentar om, at det er at bruge mange ord, når man ikke vil sige noget nu, vil jeg egentlig gerne lige replicere: Jeg har det sådan, at når man har nedsat en arbejdsgruppe, synes jeg, det er helt almindelig god kutyme at lade en sådan arbejdsgruppe arbejde færdig.
Arne Rolighed (S), 2001-10-23:
Jeg er nødt til at sige, at man skal bruge bogen til at læse tabellerne rigtigt og med snusfornuft, og da der er tale om rene talfremlæggelser i tabeller, ved alle, der har haft bare en anelse med statistik at gøre, at når man tolker tal og statistikker og tabeller, er det rart at have en god tekst med.
Alexander Ryle (LA), 2024-04-12:
Det var en blokade udført af såkaldte aserbajdsjanske aktivister, som stod på i 10 måneder, og hvor man kun lod et minimum af nødhjælp passere ind i regionen og dermed også fik afskåret den armenske befolknings adgang til fødevarer, hygiejneprodukter, elektricitet og varme.
Per Clausen (EL), 2006-04-27:
I Enhedslisten mener vi jo, at selv hvis begrundelserne for at fremsætte forslag er forkerte, og selv om der kunne gøres noget, der var endnu bedre, vil vi sådan set godt stemme for forslag, hvis de i øvrigt er fornuftige og repræsenterer et fremskridt, og vi synes sådan set, der er en række positive elementer i dette forslag.
Aage Frandsen (SF), 2003-10-31:
Jeg er også overbevist om, at det, som måske er undervisningsministerens partifællers bekymring, nemlig risikoen for, at det skulle ende i ren rundbordspædagogik, ikke er til stede, for vi har en stab af gymnasielærere, som er fagligt bevidste og pædagogisk dygtige, og som bruger de pædagogiske metoder på en god og klog måde og ikke forfalder til det, som nogle tror, at de var forfaldet til engang.
Pernille Rosenkrantz-Theil (S), 2024-05-03:
Ja, og det var jo, fordi den lagde op til, at man skulle anerkende det som et almindeligt erhverv, hvilket Socialdemokratiet er imod, og derfor er der jo gode politiske argumenter for det, og det er, at Socialdemokratiet er imod, at det bliver anerkendt som et almindeligt erhverv.
Helge Adam Møller (KF), 2004-04-22:
Det betyder ikke, at vi er nået langt nok, for hver gang der bliver dræbt eller kvæstet én, er det selvfølgelig én for meget, men når man går ud og spørger menigmand, så tror de fleste faktisk, at det er blevet farligere at køre i trafikken, og rent statistisk er det seks gange så sikkert at køre i den danske trafik i 2004, som det var i 1971.
Jacob Jensen (V), 2015-02-19:
Og når man kan konstatere, at dansk landbrug er i en historisk dyb krise – vi eksporterer ikke det antal varer, som vi kunne; tværtimod eksporterer vi jobbene i stedet for – så var det bare mit helt almindelige indtryk, at regeringen så også ville lægge sig i selen for at følge op på det, som statsministeren lovede danskerne i sin nytårstale.
Mette Thiesen (DF), 2024-05-16:
Så ja, hvis du kommer til Danmark og har boet her i så mange år og ikke kan finde ud af at gebærde dig på dansk, er det selvfølgelig i 99,9 pct. af tilfældene din egen skyld, og nej, så mener jeg ikke, det er danskerne, der skal betale for, at du skal have en tolk.
Kirsten Brosbøl (S), 2010-01-13:
Dels skal man altså nu, når vi har færdigbehandlet forslaget i Folketinget, komme med forslag til forløb, som skal godkendes, og man skal have ansøgninger ind fra de studerende, og det skal så gerne kunne virke for dem, som bliver færdige allerede i den her måned, dels er der altså en begrænsning i lovforslaget om, at det kun gælder et år.
Anne Baastrup (SF), 2012-05-24:
Selvfølgelig kan de kun tage et par tog ud ad gangen, men det betyder rent faktisk, at hvis Enhedslistens beslutningsforslag skulle gå hen at blive vedtaget, ville vi skulle fortælle de danske togpassagerer her i løbet af sommeren, at de godt kan droppe det der med tog, fordi vi ikke har dem.
Lone Dybkjær (RV), 2011-05-02:
Da mit partis ordfører ikke kan være til stede, skal jeg på partiets vegne sige nogle ord omkring det her forslag. Som tidligere ordførere allerede har været inde på, er det en genfremsættelse, men det er jo et forslag, som ikke er blevet førstebehandlet, og derfor kan man sige, at det er udmærket, at vi nu får taget fat på det.
Poul Qvist Jørgensen (S), 2003-04-10:
Vi agter faktisk at hjælpe til med, at de unge, der, som også Rindum beskriver, kommer galt af sted, især psykisk, ikke får det alibi, at stoffet nu så er blevet legalt. Vi tror faktisk stadig, at det forhold, at stoffet er forbudt, har en afholdende virkning, i hvert fald for en del unge, ligesom vi faktisk tror på, at den undervisning, der bliver givet, har en vis effekt.
Mette Frederiksen (S), 2022-02-08:
Vi har hele tiden advaret imod, at vejen til at nå vores grønne ambitioner skulle gå igennem stigende ulighed, en stor stigning i arbejdsløshed eller kæmpe besparelser på vores velfærdssamfund, fordi det i vores øjne ikke er den rigtige vej at gå, men også fordi vi jo så heller ikke ville få etableret den danske vej, som vi har muligheden for at etablere, og som vi nu igennem 2½ år har vist at man kan etablere.
Torsten Schack Pedersen (V), 2007-11-30:
Derfor sikrer vi, at man fortsat får de penge i kassen, som man havde forventet at få, og det gør vi så ved at lave en tillempning til og en rettelse af vores pensionsafkastbeskatning, således at man overholder de fælles spilleregler, der gælder i EU, som sikrer fri bevægelighed for tjenesteydelser og samtidig sikrer, at man får den skatteindkomst, man har forventet at få på pensionsområdet.